b'\n_START_ARTICLE_\nGalina Ustvolskaja\n_START_SECTION_\nLiv\n_START_PARAGRAPH_\nUstvolskaja studerte fra 1937 til 1947 hos Dmitrij Sjostakovitsj ved konservatoriet i Leningrad, hvor hun fra 1948 selv ga komposisjonsundervisning. Ved siden av Sofija Gubajdulina regnes hun som Russlands mest betydelige kvinnelige komponist._NEWLINE_Som modernist fikk hun f\xc3\xa5 anledninger til offentlige forestillinger; inntil 1968 ble ingen av verkene hennes framf\xc3\xb8rt annet enn patriotiske stykker som var skrevet for offentlige anledninger. Fram til Sovjetunionens fall ble bare fiolinsonaten fra 1952 spilt med noen regelmessighet, men senere har musikken hennes i \xc3\xb8kende grad blitt framf\xc3\xb8rt i vest.\n_START_SECTION_\nStil\n_START_PARAGRAPH_\nUstvolskaja  utviklet sin egen helt spesielle stil som hun selv beskrev slik: \xc2\xabDet finnes overhode ingen link mellom min musikk og musikken til noen annen komponist, levende eller d\xc3\xb8d\xc2\xbb. Et s\xc3\xa6rtrekk ved musikken hennes er bruken av gjentatte, homofone lydblokker, som fikk den nederlandske kritikeren Elmer Sch\xc3\xb6nberger til \xc3\xa5 kalle henne "the lady with the hammer". Hun anvendte ogs\xc3\xa5 uvanlige instrumentkombinasjoner, som \xc3\xa5tte kontrabasser, piano og slagverk i Komposisjon nr. 2) og en utstrakt bruk av ekstrem dynamikk (som i piano sonate nr. 6). Videre tok hun i bruk instrumentgrupper for \xc3\xa5 framstille tone clusters og hun kunne bruke piano eller slagverk for banke ut en jevn uforanderlig rymten \xe2\x80\x93 i alle sine anerkjente verk bruker hun enten piano eller slagverk, i mange brukte hun begge._NEWLINE_Galina Ustvolskajas musikk er ikke \xc2\xabavantgarde\xc2\xbb i vanlige forstand og ble derfor ikke \xc3\xa5pent sensurert i Sovjetunionen. Hun ble likevel anklaget for v\xc3\xa6re uvillig til \xc3\xa5 kommunisere, for \xc3\xa5 v\xc3\xa6re \xc2\xabsnever\xc2\xbb og \xc2\xabsta\xc2\xbb. Det er bare relativt nylig at hennes kritikere har begynt \xc3\xa5 forst\xc3\xa5 at disse antatte svakhetene faktisk er det som gir musikken hennes s\xc3\xa6rpreg. Komponisten Boris Tishchenko sammenlignet \xc2\xabsneverheten\xc2\xbb i musikken hennes med et konsentrert laserstr\xc3\xa5le som er i stand til \xc3\xa5 skj\xc3\xa6re i metall.'